വനാതിര്ത്തിയില് തൊഴിലുറപ്പ് പദ്ധതിയില് ഉള്പ്പെടുത്തി ട്രഞ്ച് നിര്മ്മിക്കണം ഡീന് കുര്യാക്കോസ് എം.പി തൊടുപുഴ: വന്യജീവി ആക്രമണം തടയുന്നതിന് ദേശീയ തൊഴിലുറപ്പ് പദ്ധതിയില്പെടുത്തി വനാതിര്ത്തിയില് ട്രഞ്ച് കുഴിക്കുന്നതിന് അനുമതി നല്കണമെന്ന് ആവശ്യപ്പെട്ട് കേന്ദ്രഗ്രാമവികസന വകുപ്പ് മന്ത്രി ഗിരിരാജ് സിങ്ങിനെ ഡീന് കുര്യാക്കോസ് എം.പി. നേരില് കണ്ട് ആവശ്യപ്പെട്ടു. തൊഴിലുറപ്പ് പദ്ധതിയില് ചെയ്യാവുന്ന പ്രവര്ത്തികളുടെ പട്ടികയില് നിലവില് ട്രഞ്ച് കുഴിക്കുന്നത് ഉള്പ്പെട്ടിട്ടില്ലായെന്നും നേരത്തേ 2010വരെ ഇത് അനുവദിച്ചിരുന്നു. തുടര്ന്ന് വനംവകുപ്പിന്റെ കര്ശനമായ വിലക്ക് മൂലമാണ് പ്രസ്തുത ജോലികള് സാധ്യമാകാത്തതെന്നും എം.പി. പറഞ്ഞു. കേരളത്തില് കാട്ടാന ശല്യം പെരുകുകയും, വന്യജീവി ആക്രമണങ്ങള് കൂടി വരികയും ചെയ്യുന്ന പശ്ചാത്തലത്തില് പ്രതിരോധമാര്ഗ്ഗങ്ങള് പൂര്ണ്ണമായും പരാജയപ്പെട്ടിരിക്കുകയാണ്. ഇടുക്കി പാര്ലമെന്റ് മണ്ഡലത്തില് കോതമംഗലം ഉള്പ്പെടെ ഇടുക്കി ജില്ല പൂര്ണ്ണമായും, വനപ്രദേശങ്ങളുമായി അതിര്ത്തി പങ്കിടുന്ന പ്രദേശങ്ങളാണ്. 350 കി.മി.യിലധികം അതിര്ത്തി പ്രദേശങ്ങളില് വന്യമൃഗങ്ങളുടെ കടുത്ത ആക്രമണം പതിവാണ്. ഇത്തരം സാഹചര്യത്തില് ട്രഞ്ച് കുഴിക്കുന്നതിനുളള അനുമതി ലഭിച്ചാല് തദ്ദേശ സ്വയംഭരണ സ്ഥാപനങ്ങളുടെ പദ്ധതികളായി ചെയ്യാവുന്നതാണെന്നും എം.പി. മന്ത്രിയെ ബോധ്യപ്പെടുത്തി. മാത്രവുമല്ല തൊഴിലുറപ്പ് പദ്ധതിയില് കൂടുതല് തൊഴില് സൃഷ്ടിക്കാനും വഴി വെയ്ക്കുമെന്നും എം.പി. ചൂണ്ടികാണിച്ചു. ഇത് സംബന്ധിച്ച് നിരന്തര ആവശ്യം പരിഗണിച്ച് അനുഭാവ പൂര്ണ്ണമായ തീരുമാനമുണ്ടാകുമെന്നും മന്ത്രി ഡീന് കുര്യാക്കോസിനെ അറിയിച്ചു.